### Resumé

En privat bygherre har anmodet om lokalplanen. Lokalplanområdet ligger på Diget og [adresse] mellem [adresse] og [adresse]. Lokalplanen skal muliggøre opførelse af etageboliger fordelt i en bygning i fire etager samt fire punkthuse i fire etager.

Forslaget til lokalplanen har været i offentlig høring i 4 uger fra den 9. april til den 7. maj 2024. I denne periode er der indkommet 21 indsigelser. Indsigelserne drejer sig primært om vejadgang mellem lokalplanområdet og Curt Christensen samt højde og placering af de to vestligste punkthuse.

Indsigelserne har givet anledning til at anbefale ændringer i lokalplanen.

### Sagsfremstilling

![Firgur 1 Kort over lokalplanområdet](data:image/jpeg;base64...)

Figur 1: Kort over lokalplanområdet

**Planens historik**
Teknisk Udvalg besluttede på mødet 3. oktober 2023, pkt. nr. 214, at igangsætte udarbejdelse af lokalplan nr. 1368.
Byrådet besluttede på møde 20. marts 2024, pkt. nr. 75, at sende lokalplanen i offentlig høring.
Lokalplanen har været i offentlig høring fra 9. april 2024 til 7. maj 2024.

**Indsigelser/bemærkninger og ændringer af lokalplanen**I høringsperioden er der indkommet 21 indsigelser. Indsigelserne drejer sig primært om en vejadgang mellem lokalplanområdet og Curt Christensen, hvor der i dag er etableret garager i [adresse]. Dertil er der bemærkninger til punkthusene, især de to vestligste punkthuse, som indsigerne mener står for tæt på skel og bebyggelsen i [adresse] samt er for høje i forhold til bebyggelse og fælles friarealer i [adresse].

Teknik & Miljø anbefaler ikke at imødekomme indsigelserne mod punkthusenes højde og placering. Teknik & Miljø anbefaler, at vejadgangen, der er vist i lokalplan nr. 1297 for Curt Christensen og derfor også indtegnet i forslag til lokalplan nr. 1368, ændres til en stiadgang. Vejen kan ikke realiseres efter der er opført garager for en del af parkeringspladserne i [adresse]. Det er dog en væsentlig del af helhedsplanen for området, at lokalplanområderne forbindes for gående og cyklister.

Teknik & Miljø indstiller, at vejadgangen mellem lokalplanområdet og Curt Christensen ændres til en stiadgang. Teknik & Miljø anbefaler, at det øvrige plangrundlag ikke ændres.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**
Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Med den nye bebyggelse fortættes byen og eksisterende infrastruktur udnyttes. Punkthusene placeres med mest mulig afstand mellem facaderne for at minimere eventuelle indbliksgener.

Bebyggelsens opføres i langtidsholdbare materialer og bygningernes højde er med til at skabe et godt mikroklima, idet man undgår den turbulens, der kan være omkring høje bygninger.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller den 28. maj, punkt 114

**at** udvalget anbefaler over for Byrådet, at lokalplan nr. 1368 vedtages endeligt med de af forvaltningen indstillede ændringer, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

####

#### Beslutning fra Teknisk Udvalg, den 28. maj, punkt 114

Udsat.

####

#### Teknik- og Miljødirektøren indstiller, den 18. juni 2024, punkt 135:

**at** udvalget anbefaler over for Byrådet, at lokalplan nr. 1368 vedtages endeligt med de af forvaltningen indstillede ændringer, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

####

#### Beslutning fra Teknisk Udvalg, den 18. juni 2024, punkt 135:

Anbefalet, med bemærkning om, at udvalget ønsker;

2. byggefelt fra vest reduceret til en maximal højde på tre etager,

Det 2. tårn fra vest flyttet to meter mod sydvest.

Bygningerne benævnt 19E og 19F alene må anvendes til erhverv.

Endelig tilføjes der, at parkeringsnormen for erhverv er en plads per 50m2.

####

#### Beslutning fra Økonomiudvalget, den 5. august 2024, punkt 186:

Anbefales.

Bruno Johansen deltog ikke i behandlingen af punktet.

Fraværende: Bobby Winther.

### Beslutning

Godkendt.

Fraværende: Kurt Thomsen.

Fraværende: Johnny Kristoffersen. I stedet mødet Peder Schultz.